Ինչպես արդեն ասեցի, այս թարմացման ամենակարևոր փոփոխություններից մեկը ծանուցումների կենտրոնի ավելացումն է, որը գտնվվում է էկրանի ներքևի աջ անկյունում: Այս ֆունկցիան նման է Windows Phone 8.1-ում առկա ֆունկցիային: Օգտատերը կարող է ջնջել որոշ ծանուցումներ, կամ միանգամից մաքրել ամբողջ ցանկը: Ընդ որում, ծանուցումները խմբավորվում են ըստ ծրագրերի և դասավորվում են ըստ ժամանակի: Առայժմ չկան ծանուցումների հետ աշխատելու համար նախատեսված լրացուցիչ ֆունկցիաներ, սակայն հետագայում միգուցե դրանք նույնպես հայտնվեն: Օրինակ օգտատերը չի կարող եկած հաղորդագրությանը պատասխանել անմիջապես ծանուցումների կենտրոնից: